CELEX: 32005H0835
Language: da
Date: 2005-11-14 00:00:00
Title: Rådets henstilling af  14. november 2005  om prioriterede foranstaltninger til fremme af samarbejdet på arkivområdet i Europa

29.11.2005   
            
            
               DA
            
            
               Den Europæiske Unions Tidende
            
            
               L 312/55
            
         RÅDETS HENSTILLING
   af 14. november 2005
   om prioriterede foranstaltninger til fremme af samarbejdet på arkivområdet i Europa
   (2005/835/EF)
   RÅDET FOR DEN EUROPÆISKE UNION,
   som henviser til traktaten om oprettelse af Det Europæiske Fællesskab, særlig artikel 151, stk. 5,
   som henviser til forslag fra Kommissionen, og
   som tager følgende i betragtning:
   
               (1)
            
            
               Som følge af resolutionen vedtaget af Rådet og kulturministrene, forsamlet i Rådet den 14. november 1991, om bestemmelser vedrørende arkiver (1) og Rådets konklusioner af 17. juni 1994 om større samarbejde mellem medlemsstaternes arkiver (2) er der taget indledende skridt til at øge samarbejdet mellem medlemsstaterne på arkivområdet.
            
         
               (2)
            
            
               I sin resolution af 6. maj 2003 om arkiver i medlemsstaterne (3) fremhævede Rådet, hvor stor betydning arkiver har for forståelsen af Europas historie og kultur og for, at vore samfund kan fungere demokratisk, navnlig med tanke på udvidelsen af EU den 1. maj 2004.
            
         
               (3)
            
            
               Der er afholdt tværfaglige fora i fællesskabsregi om problemerne med forvaltning, lagring, bevaring og fremfinding af maskinlæsbare data med deltagelse af offentlige administrationer og nationale arkivtjenester samt repræsentanter for erhvervslivet og forskningsverdenen.
            
         
               (4)
            
            
               Rådet fandt i sin resolution af 6. maj 2003, at der er behov for yderligere udvikling af it- og teleapplikationer og -løsninger på arkivområdet.
            
         
               (5)
            
            
               Kommissionen fremhæver det arbejde, som EU-institutionerne har gjort med hensyn til filmarkiver i Europa, herunder Rådets resolution af 24. november 2003 (4) om deponering af filmiske værker i Den Europæiske Union og Europa-Parlamentets og Rådets henstilling om filmarv og relaterede industrielle aktiviteters konkurrenceevne, der vil blive vedtaget inden udgangen af 2005.
            
         
               (6)
            
            
               I resolution af 6. maj 2003 opfordrede Rådet også Kommissionen til at forelægge en rapport om den nuværende situation og den fremtidige udvikling på arkivområdet i det udvidede EU. Rapporten om arkiverne i det udvidede EU, der blev udarbejdet af en gruppe af eksperter fra medlemsstaterne og vedtaget i februar 2005 (5), er et godt grundlag for den videre udvikling på arkivområdet i Europa. Rapporten omfatter på Rådets anmodning forslag til praktiske tiltag og retningslinjer med det formål at øge det europæiske samarbejde på arkivområdet,
            
         HENSTILLER FØLGENDE:
   
               A.
            
            
               En europæisk arkivgruppe bestående af eksperter udpeget af medlemsstaterne og EU-institutionerne skal varetage samarbejdet om og samordningen af almene anliggender på arkivområdet og følge op på det arbejde, der er omtalt i rapporten om arkiverne i det udvidede EU fra februar 2005, navnlig de prioriterede foranstaltninger, der er nævnt i punkt B i denne henstilling. Når og hvor det er relevant, skal Den Europæiske Arkivgruppe også samarbejde med andre relevante europæiske net som f.eks. Gruppen af Medlemsstaternes Repræsentanter vedrørende Digitalisering og den europæiske biblioteksforening EBLIDA.
            
         
               B.
            
            
               Gennemførelse af følgende foranstaltninger på arkivområdet:
               
                           1)
                        
                        
                           Bevaring af arkiver i Europa og forebyggelse af skader:
                           
                                       —
                                    
                                    
                                       Den Europæiske Arkivgruppe skal udvikle en model til en handlingsplan til fremme af foranstaltninger, der kan hindre, at dokumenter og arkiver beskadiges ved naturkatastrofer og andre skadelige hændelser.
                                    
                                 
                                       —
                                    
                                    
                                       Den Europæiske Arkivgruppe skal fremme brede tiltag, der tager sigte på at bevare og restaurere beskadigede dokumenter og arkiver.
                                    
                                 
                                       —
                                    
                                    
                                       Medlemsstaternes nationale arkivtjenester og EU-institutionernes arkivtjenester skal fastsætte og udbrede standarder og specifikationer for opførelse af nye bygninger specielt til arkiver.
                                    
                                 
                     
                           2)
                        
                        
                           Yderligere styrkelse af det europæiske tværfaglige samarbejde om elektroniske dokumenter og arkiver, bl.a. inden for rammerne af Rådets arbejdsplan for kultur, specielt med hensyn til samordning af digitalisering (6):
                           
                                       —
                                    
                                    
                                       øget samarbejde om at sikre elektroniske dokumenters og arkivers ægthed, bevaring på lang sigt og tilgængelighed, navnlig ved at ajourføre og udbygge de nuværende krav, der stilles til etableringen af elektroniske dokument- og arkivforvaltningssystemer som f.eks. MoReq (standardkrav til elektroniske dokument- og arkivforvaltningssystemer), der fremmer bedre offentlig administration, og ved fortsat at afholde DLM-fora (7) om elektroniske dokumenter og arkiver.
                                    
                                 
                     
                           3)
                        
                        
                           Prioritering af oprettelsen og vedligeholdelsen af en internetportal for dokumenter og arkiver i Europa:
                           
                                       —
                                    
                                    
                                       oprettelse af en internetportal gennem medlemsstaternes nationale arkivtjenester og EU-institutionernes arkivtjenester, der kan lette adgangen til medlemsstaternes og EU-institutionernes dokumenter og arkiver på tværs af grænserne. En af EU’s servere eller en medlemsstats nationale arkivtjeneste kan være vært for denne internetportal.
                                    
                                 
                     
                           4)
                        
                        
                           Fremme af bedste praksis med hensyn til national og europæisk lovgivning om forvaltning af og adgang til dokumenter og arkiver; medlemsstaternes nationale arkivtjenester og EU-institutionernes arkivtjenester bør:
                           
                                       —
                                    
                                    
                                       overvåge nye lovgivningsforslag på området i medlemsstaterne for at identificere bedste praksis, navnlig hvad angår kravene til forvaltning af og adgang til dokumenter og arkiver
                                    
                                 
                                       —
                                    
                                    
                                       sammenkoble oplysninger om arkivlovgivning og andre relevante bestemmelser i EU og medlemsstaterne og gøre det lettere at konsultere dem ved at etablere en database, der kan udbrede kendskabet til denne lovgivning. En af EU’s servere eller en medlemsstats nationale arkivtjeneste kan være vært for denne database. Der bør tages hensyn til arbejdet inden for rammerne af det europæiske projekt for juridisk databehandling, der gennemføres af den europæiske gren af Det Internationale Råd for Arkiver (EURBICA), jf. rapporten om arkiverne i det udvidede EU (prioritetsområde 4.2).
                                    
                                 
                     
                           5)
                        
                        
                           Vedtagelse af foranstaltninger til forebyggelse af tyveri af arkivdokumenter:
                           
                                       —
                                    
                                    
                                       Medlemsstaternes nationale arkivtjenester bør udarbejde en handlingsplan og fælles retningslinjer, der giver mulighed for udveksling af oplysninger og bedste praksis med henblik på at bekæmpe tyveri af arkivdokumenter og gøre det lettere at skaffe stjålne dokumenter tilbage.
                                    
                                 
                     
         
               C.
            
            
               Medlemsstaterne og EU-institutionerne bør i fællesskab fremme gennemførelsen af de prioriterede foranstaltninger, der er fastlagt i rapporten om arkiverne i det udvidede EU fra februar 2005 og omtalt under punkt B i denne henstilling. Der skal i forbindelse med gennemførelsen af de prioriterede foranstaltninger tages hensyn til arbejdet i de grupper, der er nedsat inden for rammerne af EBNA (EU’s rigsarkivarer), navnlig i relation til samarbejdet om sikkerhed og bevaring af arkiver og oprettelse af en europæisk portal med adgang til informationer. Vedtagelsen af denne henstilling og gennemførelsen af disse foranstaltninger indebærer ikke i sig selv, at EU eller medlemsstaterne forpligter sig til at afsætte nye budgetmidler. EU vil, når det er muligt og i overensstemmelse med de relevante procedurer, bestræbe sig på at støtte projekter, der tager sigte på gennemførelsen af disse foranstaltninger, inden for rammerne af eksisterende programmer.
            
         
               D.
            
            
               Den Europæiske Arkivgruppe bør senest tre år efter datoen for offentliggørelsen af denne henstilling forelægge en situationsrapport om gennemførelsen af de prioriterede foranstaltninger, der er nævnt i punkt B.
            
         
      Udfærdiget i Bruxelles, den 14. november 2005.
      
         
            På Rådets vegne
         
         T. JOWELL
         
            Formand
         
      
   
   
      (1)  EFT C 314 af 5.12.1991, s. 2.
   
      (2)  EFT C 235 af 23.8.1994, s. 3.
   
      (3)  EUT C 113 af 13.5.2003, s. 2.
   
      (4)  EUT C 295 af 5.12.2003, s. 5.
   
      (5)  KOM(2005) 52 endelig.
   
      (6)  Rådets konklusioner om arbejdsplanen for kultur 2005-2006 (dok. 13839/04).
   
      (7)  DLM = Document Lifecycle Management (forvaltning af dokumenters livscyklus).